user
கேள்வி : 
  இடஞ்சுட்டிப் பொருள் விளக்கம் தருக.

‘படியானையே பிணிப்புண்பன
வடிமணிச்சிலம்பே யரற்றுவன’


assistant
பதில்: 

இடம்  :
இராசராச சோழனின் மெய்க்கீர்த்திப் பகுதியில் இவ்வரிகள் இடம்பெறுகின்றன.

 விளக்கம் :
இராசராச சோழன் நாட்டில் யானைகள் பிணிக்கப்படுகின்றன. ஆனால் மக்கள் பிணிக்கப்படுவதில்லை. சிலம்புகள் புலம்புகின்றன. ஆனால் மக்கள் புலம்புவதில்லை.


குறிப்பு: 


ராஜராஜ சோழன் கல்வெட்டுகள் எல்லாவற்றிலும் அவனைப் பற்றிய அறிமுகமாக இந்த மெய்க்கீர்த்தி இடம் பெறுகிறதாம். அனேகமாகப் புரிகிறது. காந்தளூர்ச்சாலைப் போரில் வென்றவன். வேங்கிநாடு (இன்றைய கிழக்கு ஆந்திரா), கங்கபாடி (தென்கிழக்கு கர்நாடகா?), குடமலை நாடு (கேரளா?), கொல்லம், கலிங்கம் (ஒரிஸ்ஸா), ஈழம், முந்நீர் பழந்தீவு பன்னீராயிரம் (லட்சத்தீவு) ஆகியவற்றை வென்ற ராஜகேசரி வர்மர் ராஜராஜ தேவருக்கு எல்லாம் வருஷமும் நல்ல வருஷமே. (தப்பாக இருந்தால் சொல்லுங்கள்!)

ஆனால் நுளம்பபாடி, தடிகைபாடி, இரட்டபாடி எல்லாம் என்ன இடம்? யாருக்காவது தெரிந்தால் சொல்லுங்கள்!

திருமகள் போலப் பெருநிலச் செல்வியும்
தனக்கே உரிமை பூண்டமை மனக்கொளக்
காந்தளூர்ச் சாலை கலமறுத்தருளி
வேங்கை நாடும் கங்கபாடியும்
நுளம்பபாடியும் தடிகைபாடியும்
குடமலை நாடும் கொல்லமும் கலிங்கமும்
எண் திசை புகழ் தர ஈழமண்டலமும்
இரட்டபாடி ஏழரை இலக்கமும்
முந்நீர் பழந்தீவு பன்னீராயிரமும்
திண்திறல் வென்றித் தண்டாற் கொண்ட தன்
எழில்வளர் ஊழியுள் எல்லா யாண்டும்
தொழுதகை விளங்கும் யாண்டே
செழியரைத் தேசுகொள் ஸ்ரீகோவி ராஜகேசரி
வன்மரான ஸ்ரீ இராசராச தேவர்க்கு யாண்டு


பத்மஸ்ரீ விருது பெற்ற தமிழறிஞர் நொபொரு கராஷிமா (ஜப்பானியர்) எழுதிய அருமையான ஆய்வு ஒன்று மின்பிரதியாகக் கிடைக்கிறது. – வரலாற்றுப் போக்கில் தென்னக சமூகம்: சோழர் காலம் (850-1300)

புத்தகத்தைப் படிக்கத் தேவையான உழைப்பை நான் கொடுத்தேன் என்று சொல்வதற்கில்லை. ஆனால் மேலோட்டமான வாசிப்பிலேயே ஆய்வின் தரம், ஆய்விற்குப் பின்னால் இருக்கும் உழைப்பு புரிகிறது. முதல் கட்டுரையிலேயே அவரது scholarship புரிகிறது. ஓரிரண்டு மைல் தொலைவில் உள்ள இரண்டு கிராமங்களின் – ஈசானமங்கலம், அல்லூர் – கல்வெட்டுக்களை ஆராய்கிறார். இரண்டு ஊர் கல்வெட்டுகளும் பராந்தக சோழன், அல்லது பிற ஆரம்ப கால சோழ அரசர்கள் காலத்தவை. இரண்டும் திருச்சிக்கு மிக அருகில் இருக்கின்றன. ஈசானமங்கலம் பிரமதேயம்; அல்லூர் வெள்ளான் ஊர். நிலத்தை விற்றல், வாங்கல், வரி ஆகியவற்றுக்கான கல்வெட்டுக்கள். வெகு எளிதாக சமுதாய மாற்றங்கள் புரிகின்றன.

சோழ நாட்டில் பல புதிய பிரமதேயங்கள் – அதாவது பிராமணர்களுக்கு தானமாக அளிக்கப்பட்ட கிராமங்கள் – உருவாக்கப்பட்டன. ஆனால் வெள்ளான் ஊர்கள்தான் எண்ணிக்கையில் அதிகமானவை.
சோழ அரசின் ஆரம்ப காலத்தில் வெள்ளான் ஊர்களில் நிலம் ஊருக்கு சொந்தம். சிறு அளவில் ஊர்ப் பணியாளர்கள் இருந்தார்கள், ஆனால் ஒரே சமுதாய அடுக்குதான். நிலத்தின் உரிமையாளர், பயிரிடுபவர் என்ற இரட்டை அடுக்கு இல்லை. ஆனால் பிரமதேயத்தில் நிலம் பொதுவாகத் தனியுடமை. நிலத்தின் உரிமையாளர் அனேகமாக பிராமணர். பயிரிடுபவர் அடுத்த சமூக அடுக்கு.
பிற்காலச் சோழர்களின் திருவானைக்காவல் கல்வெட்டுக்கள் நிலம் மேலும் மேலும் தனியுடமையாவதைக் காட்டுகின்றன. பெரும் நிலக்கிழார்கள் உருவாகின்றனர். இவர்களுக்கு ஒன்றுக்கு மேற்பட்ட ஊர்களில் நிலம் இருக்கிறது. இவர்கள் அதிகம் அரசில் பெரிய பதவியில் இருப்பவர்கள்/இருந்தவர்கள்.
சோழர்கள் ஊர்/நாடு/வளநாடு/மண்டலம் என்று தெளிவான அமைப்புகளை உருவாக்கினார்கள். ஒவ்வொரு ஊரிலும் எத்தனை வேலி நிலத்தில் ஒரு போகம், எத்தனை வேலி நிலத்தில் இரண்டு போகம், எத்தனை வேலி நிலத்துக்கு வரியில்லை, ஒரு வேலி நிலத்துக்கு எத்தனை கலம் நெல் வரி, எங்கே பொன்னாக வரி வசூல் போன்றவை தெளிவாக வரையறுக்கப்பட்டன. (என்னால் எத்தனை சதவிகிதம் வரி என்று புரிந்து கொள்ள முடியவில்லை)
ஒவ்வொரு கிராமமும் அதன் அளவிலேயே முழுமையானது என்று சொல்வதற்கில்லை. உதாரணமாக சில ஊர்களில் கம்மாளச்சேரி இருக்கிறது, சில ஊர்களில் இல்லை. ஆனால் நாலைந்து ஊர்கள் சேர்ந்தால் அவை முழுமை பெறலாம்.
ஜாதீயம் மேலும் மேலும் வலுப்பெறுகிறது. பறைச்சேரி என்று குறிப்புகள் இருக்கின்றன. சில ஊர்களிலாவது தனி சுடுகாடுகள் அமைக்கப்பட்டிருக்கின்றன.
புத்தகத்தை வரலாற்றுக் கல்வியில் பாடப் புத்தகமாக வைக்க வேண்டும். குலோத்துங்கனுக்கு அப்புறம் விக்ரம சோழனா இல்லை விக்ரம சோழனுக்கு குலோத்துங்கன் மகனா என்பதை விட இந்த மாதிரி வரலாறே சுவாரசியமானது, தேவையானது. படியுங்கள் என்று பரிந்துரைக்கிறேன்.